[{"text_idx": "#000001", "text": "Ekitaldi ugari Ekain kobaren aurkikuntzaren 50. urteurrena ospatzeko"}, {"text_idx": "#000003", "text": "Ekaingo haitzuloa Madeleine aroko labar-pinturengatik da ezaguna, bereziki arte franko-kantabriarraren irudirik eder eta aberatsenetakoa diren Zaldi-multzoen pinturengatik. Kobazuloan, gutxi gorabehera, 70 animalia-irudi daude; 64 margotuak eta 6 grabatuak. Zaldia da gehien ageri den irudia baina hartzak, oreinak, kapridoak... ere ikus daitezke bertan. Horregatik, 2008an UNESCOk Gizateriaren Munduko Ondare izendatu zuen beste 17 santutegirekin batera; Altxerri eta Santimamin\u0303e, besteak beste."}, {"text_idx": "#000006", "text": "Omenaldiari hasiera emateko Debako Agirre Jauregiak erakusketa irekiko du maiatzaren 10ean, 19:00etan, non lehen aldiz Ekaingo margoak erreplikatu zituzten kalko originalak erakutsiko dira, kobazuloan sartu ziren lehen ikerlariek egindakoak hain zuzen ere. Erakusketa hau ekainaren 8ra arte doan bisitatu daiteke, asteartetik larunbatera (18:00-20:00) eta igandeetan (12:00-14:00)."}, {"text_idx": "#000007", "text": "Ekainaren 7a ospakizun egun handia izango da, ekitaldi nagusia. Arratsaldeko 19:00etan Donostiako Victoria Eugenia antzokian Ekaingo kobara eramango gaituen bidaia egingo dugu, lehen gizakien bizimodu sinbolikoa oholtzara ekarriko duena. Haien ahotsa entzungo dugu Bjo\u0308rk bezalako nazioarteko artistekin kolaboratu duen Tanya Tagaq abeslari inuitaren eztarri-kantuen bitartez. Tagaq Dantzaz konpainiarekin bat egingo du, eta tartean Orfeoi gaztea oholtzan jardungo dira. Gala honetan gainera leizearen deskubrimenduari buruzko dokumental laburra estreinatuko da, eta bertaratzen direnei liburu monografikoa banatuko zaie."}, {"text_idx": "#000008", "text": "Ekitaldi nagusia eta erakusketa borobiltzeko hainbat hitzaldi ere aurreikusi dira ekainean zehar, gaur egun ikerketa arkeologikoan diharduten zientzilariei emango baitzaie hitza. Hitzaldi zikloa Donostiako Koldo Mitxelena Kulturunean egingo da, ondorengo parte hartzaileekin:"}]